
	22. september 2026



PRODUKTRESUMÉ

for

Fynor, hårde enterokapsler


0.	D.SP.NR.
34660

1.	LÆGEMIDLETS NAVN
Fynor

2.	KVALITATIV OG KVANTITATIV SAMMENSÆTNING

10.000 Ph. Eur. enheder
Hver hård enterokapsel indeholder 97,6-105,5 mg pancreatin fremstillet af bugspytkirtelvæv fra svin (som bugspytkirtelpulver) svarende til:
Lipaseaktivitet:	10.000 Ph. Eur. enheder/kapsel
Amylaseaktivitet:	mindst 7.500 Ph. Eur. enheder/kapsel
Proteaseaktivitet: 	mindst 450 Ph. Eur. enheder/kapsel

25.000 Ph. Eur. enheder
Hver hård enterokapsel indeholder 244-263,8 mg pancreatin fremstillet af bugspytkirtelvæv fra svin (som bugspytkirtelpulver) svarende til:
Lipaseaktivitet:	25.000 Ph. Eur. enheder/kapsel
Amylaseaktivitet:	mindst 18.750 Ph. Eur. enheder/kapsel
Proteaseaktivitet: 	mindst 1.125 Ph. Eur. enheder/kapsel

35.000 Ph. Eur. enheder
Hver hård enterokapsel indeholder 341,6-369,3 mg pancreatin fremstillet af bugspytkirtelvæv fra svin (som bugspytkirtelpulver) svarende til:
Lipaseaktivitet:	35.000 Ph. Eur. enheder/kapsel
Amylaseaktivitet:	mindst 26.250 Ph. Eur. enheder/kapsel
Proteaseaktivitet: 	mindst 1.575 Ph. Eur. enheder/kapsel

Alle hjælpestoffer er anført under pkt. 6.1.



3.	LÆGEMIDDELFORM
Hårde enterokapsler

10.000 Ph. Eur. Enheder
Tofarvede hårde gelatinekapsler (længde 17,8 ± 0,4 mm) med brun kapseltop og gennemsigtigt hylster, fyldt med små, gråhvide, mavesyreresistente mikropellets.

25.000 Ph. Eur. Enheder
Tofarvede hårde gelatinekapsler (længde 23,6 ± 0,4 mm) med rød kapseltop og gennemsigtigt hylster, fyldt med små, gråhvide, mavesyreresistente mikropellets.

35.000 Ph. Eur. Enheder
Tofarvede hårde gelatinekapsler (længde 25,3 ± 0,4 mm) med gul kapseltop og gennemsigtigt hylster, fyldt med små, gråhvide, mavesyreresistente mikropellets.


4.	KLINISKE OPLYSNINGER

4.1	Terapeutiske indikationer
Pancreas-enzymerstatningsterapi ved eksokrint pancreasinsufficiens forårsaget af cystisk fibrose eller andre tilstande (f.eks. kronisk pancreatitis, pancreatektomi eller kræft i bugspytkirtlen).

Fynor er indiceret til børn, unge og voksne.

4.2	Dosering og administration

Dosering
Doseringen skal tilpasses til individuelle behov og afhænger af sygdommens sværhedsgrad og madens sammensætning (fedtindhold). Behandlingen bør påbegyndes ved den laveste anbefalede dosis og øges gradvist under omhyggelig overvågning af patientens reaktion, symptomer og ernæringstilstand. Patienterne skal have at vide, at de ikke selv må øge dosis. Ved ændring af dosis kan det være nødvendigt med tilpasning over flere dage.

Børn
En styrke på over 10.000 Ph. Eur. enheder lipase er muligvis ikke egnet til påbegyndelse af behandling hos patienter under en vis legemsvægt, alt efter alder.
Hos børn under 4 år anbefales det at starte med en dosis på 1.000 Ph. Eur. enheder lipase pr. kg legemsvægt pr. måltid og med en dosis på 500 Ph. Eur. enheder lipase pr. kg legemsvægt pr. måltid hos børn i alderen 4 år eller derover.
Dosen i denne population skal derfor muligvis ordineres i en doseringsform, der indeholder færre lipase-enheder (f.eks. 10.000 Ph. Eur. enheder lipase). 

Unge og voksne
Vægtbaseret enzymdosering bør begynde ved 500 Ph. Eur.enheder lipase pr. kg legemsvægt pr. måltid. I tilfælde af bugspytkirtelsvigt, der ikke skyldes cystisk fibrose: Den påkrævede dosis ved et måltid udgør typisk ca. 25.000 - 80.000 Ph. Eur. enheder lipase, mens den i forbindelse med en snack hos unge og voksne udgør halvdelen af en enkeltdosis. 

Alle aldersgrupper
Dosen bør justeres i henhold til sygdommens sværhedsgrad, kontrollen af steatorré (fedtdiarré) og opretholdelsen af en god ernæringstilstand. Patienter bør ikke overskride 2.500 Ph. Eur. enheder lipase pr. kg legemsvægt pr. måltid eller 10.000 Ph. Eur. enheder lipase pr. kg legemsvægt pr. dag eller 4.000 Ph. Eur. enheder lipase pr. g indtaget fedt. Der er rapporteret om fibroserende colonopati (ardannelse og fortykkelse af tarmvæggen) hos patienter med cystisk fibrose, der har taget mere end 10.000 enheder lipase pr. kg legemsvægt pr. dag (se pkt. 4.4).

Administration
Oral anvendelse.

Kapslerne bør tages uåbnede og hele under eller umiddelbart efter et måltid eller en snack sammen med tilstrækkelig væske. Hvis det er svært at synke kapslerne (f.eks. for små børn eller ældre patienter), kan man forsigtigt åbne kapslerne og hælde mikropelletterne i en syrlig, blød fødevare, der ikke kræver, at man tygger, eller i en syrlig væske. Det kan eksempelvis være æblemos, yoghurt eller frugtjuice (f.eks. æble-, appelsin- eller ananasjuice) med en pH på under 5,5. Blandingen af mikropellets og en blød fødevare eller en væske skal synkes med det samme uden at tygge. Drik derefter tilstrækkeligt vand eller juice for at sikre, at medicinen synkes helt.

Blandingen må ikke gemmes.

Mikropelletterne må ikke knuses, tygges eller blandes med mad eller væske med en pH over 5,5 (f.eks. vand eller mælk) eller med varm mad, da det kan ødelægge mikropelletternes enterobelægning. Hvis det sker, kan det få enzymerne til at blive frigivet for hurtigt i munden, reducere deres effekt og ødelægge slimhinderne. Det skal omhyggeligt sikres, at der ikke er produktrester tilbage i mundhulen.

Det er vigtigt at sørge for, at patienten hele tiden er tilstrækkeligt hydreret, navnlig i perioder med øget væsketab. Utilstrækkelig hydrering kan forværre forstoppelse. Der er rapporteret om fibroserende colonopati (ardannelse og fortykkelse af tarmvæggen) hos patienter med cystisk fibrose, der har taget mere end 10.000 enheder lipase pr. kg legemsvægt pr. dag (se pkt. 4.4).

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1.

4.4	Særlige advarsler og forsigtighedsregler vedrørende brugen

Fibroserende colonopati
Der er rapporteret om strikturer (forsnævringer) i ileum-cøkum (overgangen mellem tyndtarmen og blindtarmen) og tyktarmen (fibroserende colonopati) hos patienter med cystisk fibrose, der fik høje doser af pancreatin-præparater. Som forsigtighedsforanstaltning bør usædvanlige eller ændrede mavesymptomer undersøges af en læge for at udelukke fibroserende colonopati, især hvis patienten får mere end 10.000 Ph. Eur. enheder lipase pr. kg legemsvægt pr. dag.



Anafylaktiske reaktioner
I sjældne tilfælde er der rapporteret om anafylaktiske reaktioner ved brug af pancreas-enzymprodukter. Hvis en sådan reaktion forekommer, skal patienterne have besked på at stoppe behandlingen med det samme og søge akut lægehjælp. For at reducere risikoen for overfølsomhedsrelaterede bivirkninger skal der udvises forsigtighed hos patienter med allergi over for svineproteiner.

Irritation i mundslimhinden
Smerter i munden, irritation (betændelse i mundslimhinden), blødning og sårdannelse i munden kan forekomme, hvis kapslen tygges og/eller holdes for længe i munden. Det kan hjælpe at skylle munden og drikke et glas vand, hvis der er indledende tegn på irritation i munden.

Infektion med hepatitis E-virus 
Trods de foranstaltninger, der er truffet under fremstillingen for at reducere risikoen, er der mulighed for forekomst af hepatitis E-virus (HEV) i lægemidler, der indeholder pancreaspulverekstrakt af animalsk oprindelse (svin). 
Et tværsnitsstudie har vist en højere HEV-seroprævalens hos patienter med cystisk fibrose, som anvender pancreasenzym-erstatningsterapi, end hos personer, der ikke anvender pancreatin. Dette studie er underlagt vigtige begrænsninger, herunder usikkerhed med hensyn til tidspunktet for tidligere infektion og potentialet for andre HEV-kilder. Som en sikkerhedsforanstaltning bør patienter med nedsat immunforsvar, der får en høj daglig dosis, rådgives om symptomer på viral hepatitis og bør søge lægehjælp, hvis sådanne symptomer opstår.

Sporbarhed
For at forbedre sporbarheden af biologiske lægemidler skal lægemidlets betegnelse og batchnummeret for det anvendte lægemiddel dokumenteres entydigt.

Dette lægemiddel indeholder mindre end 1 mmol (23 mg) natrium pr. dosisenhed, dvs. det er i det væsentlige natriumfrit.

4.5	Interaktion med andre lægemidler og andre former for interaktion
Der er ikke udført interaktionsstudier.

4.6	Fertilitet, graviditet og amning

Graviditet
Der er ingen eller utilstrækkelige data fra anvendelse af bugspytkirtelenzymer fra svin til gravide kvinder. Der foreligger ingen data fra dyreforsøg, hvad angår reproduktionstoksicitet (se pkt. 5.3), men dyreforsøg viser ingen evidens for absorption af bugspytkirtelenzymer fra svin. Der forventes derfor ingen reproduktions- eller udviklingstoksicitet. 
Dette lægemiddel kan anvendes under graviditet, hvis det er nødvendigt for at give tilstrækkelig ernæringsmæssig støtte til en gravid kvinde med eksokrint bugspytkirtelsvigt.

Amning
Der forventes ingen påvirkning af nyfødte/spædbørn, ammet af mødre i behandling med bugspytkirtelenzymer fra svin, da den systemiske eksponering er ubetydelig. 
Fynor kan anvendes under amning.

Fertilitet
Der forventes ingen påvirkning af fertiliteten, da bugspytkirtelenzymer ikke optages fra mave-tarm-kanalen.

4.7	Virkning på evnen til at føre motorkøretøj og betjene maskiner
Ikke mærkning.
Fynor påvirker ikke eller kun i ubetydelig grad evnen til at føre motorkøretøj eller betjene maskiner.

4.8	Bivirkninger
De væsentligste alvorlige bivirkninger, der er set ved brug af pancreas-enzymprodukter, er anafylaktiske reaktioner (se pkt. 4.4.) og fibroserende colonopati (se pkt. 4.4).
De hyppigst rapporterede bivirkninger er forstyrrelser i mave-tarm-kanalen, der hovedsagelig er milde eller moderate.
Følgende bivirkninger er set med nedenstående hyppigheder:

	Organsystem
	Meget almindelig (≥ 1/10)
	Almindelig 
(≥ 1/100 til < 1/10)
	Ikke almindelig (≥ 1/1.000 til < 1/100)
	Frekvens ikke kendt


	Mave-tarm-kanalen
	Mavesmerter
	Kvalme, opkastning, forstoppelse, diarré, udspilet mave
	
	Strikturer (forsnævringer) i ileum-cøkum (overgangen mellem tyndtarmen og blindtarmen) og tyktarmen (fibroserende colonopati)

	Hud og subkutane væv
	
	
	Udslæt
	Pruritus,
urticaria

	Immunsystemet
	
	
	
	Overfølsomhed*, 
anafylaktiske reaktioner*


* Følgende symptomer på overfølsomhed er set ved brug efter godkendelse: generaliseret udslæt, angioødem, hævede læber, hævelse i mundslimhinde og ansigt, brændende fornemmelse og hævelse omkring øjnene, astmatiske gener. Derudover er der rapporteret om takykardi og hypotension i forbindelse med et anafylaktisk shock.

Pædiatrisk population
Der sås ingen særskilte bivirkninger hos den pædiatriske population. Bivirkningerne hos børn med cystisk fibrose var af samme hyppighed, type og sværhedsgrad som hos voksne med sygdommen.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via:
 
Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Kronisk høje doser af pancreas-enzymprodukter har været forbundet med fibroserende colonopati og deraf følgende colonstrikturer i nogle tilfælde (se pkt. 4.2 og 4.4).
Ifølge rapporter har meget høje doser pancreatin været forbundet med hyperurikosuri og hyperurikæmi.

4.10	Udlevering
HA


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Digestiva, inklusive enzymer (multienzymer), ATC-kode: A09AA02.

Virkningsmekanisme
Fynor indeholder pancreatin fra svin formuleret som enterobelagte (syreresistente) små mikropellets i gelatinekapsler.

Kapslerne opløses hurtigt i mavesækken og frigiver en masse mikropellets, der efter frigivelse blandes godt med chymus (multidosisprincip), så der opnås en god fordeling af enzymerne i chymus, og så de tømmes fra mavesækken sammen med kymus.
Når mikropelletterne når tyndtarmen, opløses enterobelægningen hurtigt (ved pH > 5,5) og frigiver enzymer med lipolytisk, amylolytisk og proteolytisk aktivitet for at sikre fordøjelse af fedtstoffer, stivelse og proteiner. De pancreatiske fordøjelsesprodukter bliver derefter enten absorberet direkte eller efter yderligere hydrolyse via tarmenzymer.

Klinisk virkning
Der er udført omkring 33 forsøg til undersøgelse af pancreatins effekt hos patienter med eksokrint bugspytkirtelsvigt. Ti af disse var placebo-kontrollerede forsøg hos patienter med cystisk fibrose, kronisk bugspytkirtelbetændelse eller postoperative lidelser.
I alle randomiserede, placebo-kontrollerede effektforsøg var det foruddefinerede primære formål at vise pancreatins superioritet i forhold til placebo, hvad angår det primære effektmål, som var koefficienten for fedtabsorption (CFA).
Koefficienten for fedtabsorption bestemmer andelen af fedtstoffer, der absorberes i kroppen, under hensyntagen til indtaget af fedtstoffer og udskillelsen af fedtstoffer via fæces. I de placebo-kontrollerede forsøg hos patienter med eksokrint bugspytkirtelsvigt var den gennemsnitlige CFA (%) højere ved pancreatin-behandling (83,0 %) end ved placebo (59,1 %). I alle forsøg, uanset design, var den gennemsnitlige CFA (%) ved udgangen af perioden med pancreatin-behandling den samme som de gennemsnitlige CFA-værdier for pancreatin i de placebo-kontrollerede forsøg.

Behandling med pancreatin bedrer markant symptomerne på eksokrint bugspytkirtelsvigt, herunder ændret afføringskonsistens, mavesmerter, flatulens og øget/nedsat afføringshyppighed, uafhængigt af den underliggende sygdom.

Pædiatrisk population
Ved cystisk fibrose blev pancreatins virkning påvist hos 340 pædiatriske patienter i alderen fra 0 år til teenager. I alle forsøg lå de gennemsnitlige CFA-værdier ved behandlingsafslutning sammenligneligt på over 80 % ved brug af pancreatin i alle pædiatriske aldersgrupper.

5.2	Farmakokinetiske egenskaber
Da dyreforsøg ikke tyder på, at intakte enzymer resorberes, er der ikke gennemført klassiske farmakokinetiske undersøgelser. Pancreasenzymer kræver ingen resorption for at udøve deres virkning. Tværtimod udøves deres fulde terapeutiske virkning i tarmlumen. Desuden underkastes de, som proteiner, proteolytisk fordøjelse under passagen gennem mave-tarmkanalen, inden de resorberes som peptider og aminosyrer. 

5.3	Non-kliniske sikkerhedsdata
Prækliniske data viser ingen relevant toksicitet ved gentagen indgivelse. Dyreforsøg viser ingen tegn på resorption af svinepancreasenzymer fra mave-tarmkanalen efter oral indgivelse. Der er ikke gennemført undersøgelser af genotoksicitet, kræftfremkaldende virkning eller reproduktionstoksicitet.


6.	FARMACEUTISKE OPLYSNINGER

6.1	Hjælpestoffer

Kapselindhold
Mikrokrystallinsk cellulose
Crospovidon
Vandfri kolloid silica
Magnesiumstearat 
Methacrylsyre-ethylacrylatcopolymer (1:1) dispersion 30 % (indeholder polysorbat 80, natriumlaurylsulfat og vand) 
Triethylcitrat
Talcum
Simeticon-emulsion (indeholder methylcellulose, sorbinsyre og vand)
Montanglycolvoks

Entero-overtræk (kapselskal)
Gelatine
Jernoxider og hydroxider (E172)

6.2	Uforligeligheder
Ikke relevant.

6.3	Opbevaringstid
3 år.

Efter åbning: 3 måneder.

6.4	Særlige opbevaringsforhold
Må ikke opbevares ved temperaturer over 25 °C.

Hold beholderen tæt tillukket for at beskytte mod fugt.



6.5	Emballagetype og pakningsstørrelser
Ravfarvet glasflaske med PE- eller PP-hætte i ydre karton.

10.000 og 25.000 Ph. Eur. Enheder
Pakningsstørrelser: 50, 100 og 200 (2×100) hårde enterokapsler.

35.000 Ph. Eur. Enheder
Pakningsstørrelser: 50, 100 (2×50) og 200 (4×50) hårde enterokapsler.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
ADOH B.V.
Godfried Bomansstraat 31
6543 JA Nijmegen
Holland

8.	MARKEDSFØRINGSTILLADELSESNUMMER (-NUMRE)
Lipase 10.000 Ph. Eur. enheder: 74235
Lipase 25.000 Ph. Eur. enheder: 74237
Lipase 35.000 Ph. Eur. enheder: 74238

9.	DATO FOR FØRSTE MARKEDSFØRINGSTILLADELSE
22. september 2026

10.	DATO FOR ÆNDRING AF TEKSTEN
-

